Valke slaan toe op man wat munisipaliteit glo bedrieg | Netwerk24
Valke slaan toe op man wat munisipaliteit glo bedrieg
Deur André Damons 22 Julie 2019 19:44
Een van die mans wat die Ga-Segonyana-munisipaliteit in Kuruman in die Noord-Kaap onlangs na bewering met R2,5 miljoen ingeloop het, verskyn na verwagting Dinsdag in die dorp se landdroshof.
Die 51-jarige man is Sondagaand deur die Valke se eenheid vir ernstige handelsmisdade in Berea, Johannesburg, in hegtenis geneem. Hy sal op aanklag van bedrog in die hof verskyn.
Nomthandazo Mnisi, woordvoerder van die Valke in die Noord-Kaap, het vroeër gesê twee mans is gesoek weens bedrog van die R2,5 miljoen wat die Ga-Segonyana-munisipaliteit aan 'n diensverskaffer moes betaal het.
Tshenelo Company, die diensverskaffer, het 'n tender bekom en die werk afgehandel. Die mans het egter na bewering Tshenelo Company se bankbesonderhede verander en het selfs 'n bewys van eienaarskap en 'n beëdigde verklaring na die munisipaliteit geneem om die bankbesonderhede op sy stelsel te verander. Die munisipaliteit het daarna die geld by 'n vals bankrekening inbetaal.
"Die bedrogspul het eers later aan die lig gekom toe die maatskappy sê hy is nie vir sy dienste vergoed nie," het Mnisi vroeër gesê.
Mnisi sê hulle is op die spoor van die tweede verdagte, wat vermoedelik ook in Johannesburg is en volg leidrade op.